จับตา “หุ้นไทยดิ่ง” แพนิก! ครม.ไฟเขียว “เก็บค่าต๋งหุ้น” ดีเดย์ปีแรก 0.05%
จับตาหุ้นไทยบ่ายปรับตัวลง หวั่นนักลงทุนเทขายจากความกังวล ครม.ไฟเขียวจัดเก็บภาษีหุ้นดีเดย์ปีแรก 0.05% แต่ยังต้องผ่านคณะกรรมการกฤษฎีกาตรวจสอบก่อนเริ่มเข้าสู่กระบวนการ
จับตาหุ้นไทยบ่ายปรับตัวลง หวั่นนักลงทุนเทขายจากความกังวล ครม.ไฟเขียวจัดเก็บภาษีหุ้นดีเดย์ปีแรก 0.05% แต่ยังต้องผ่านคณะกรรมการกฤษฎีกาตรวจสอบก่อนเริ่มเข้าสู่กระบวนการ
29 พ.ย. 2565

ผู้สื่อข่าวรายงานว่า จับตาบ่ายนี้ (29 พ.ย. 65) ดัชนีตลาดหุ้นไทยเกิดความผันผวนจากการแพนิก หลังแหล่งข่าวจากทำเนียบรัฐบาลเปิดเผยว่า คณะรัฐมนตรี (ครม.) ได้เห็นชอบตามที่กระทรวงการคลัง เสนอให้ดำเนินการจัดเก็บภาษีขายหุ้นในตลาดหลักทรัพย์แห่งประเทศไทย (SET) เรียบร้อยแล้ว โดยการจัดเก็บภาษีจะเริ่มตั้งแต่วันที่ 1 ของเดือนที่ 4 นับจากกฎหมายเรื่องนี้มีผลบังคับใช้แล้ว หรือ มีระยะเวลาให้ปรับตัว 90 วัน
สำหรับภาษีนี้ต้องเก็บอัตรา 0.1% เพราะเป็นภาษีธุรกิจเฉพาะ โดยให้โบรกเกอร์เป็นผู้จัดเก็บให้ เพราะต้องเก็บค่าธรรมเนียมจากผู้ซื้อขายหุ้นอยู่แล้ว ซึ่งการจัดเก็บจะมีทุกเดือนเช่นเดียวกับภาษีมูลค่าเพิ่ม (VAT) อย่างไรก็ดี ในปีแรกหลังกฎหมายบังคับใช้ จะให้เก็บในอัตราเพียง 0.055% โดยจะให้เวลาเตรียมตัว 3 เดือนก่อนเริ่มเก็บจริง จนถึงสิ้นปี 2566
ทั้งนี้ ภาษีการขายหุ้น หรือ Financial Transaction Tax เป็นการเก็บภาษีธุรกิจเฉพาะจากการขายหุ้นในตลาดหลักทรัพย์ฯ โดยกฎหมายได้กำหนดไว้ว่า จะต้องเก็บภาษีในอัตรา 0.1% ของมูลค่าหุ้นที่ขาย อย่างไรก็ตาม ภาษีดังกล่าวได้รับการยกเว้นมาตั้งแต่ปี 2534 หรือยกเว้นมานานกว่า 30 ปี เพื่อส่งเสริมการลงทุนในตลาดหลักทรัพย์ฯ ซึ่งหากกลับมาจัดเก็บ กระทรวงการคลังคาดว่าจะทำให้รัฐมีรายได้เพิ่มขึ้นเป็นหลักหมื่นล้านบาท
อย่างไรก็ตาม หลังจาก ครม.รับหลักการแล้วจะส่งเรื่องให้คณะกรรมการกฤษฎีกาตรวจสอบก่อน ยังไม่เริ่มเข้าสู่กระบวนการจัดเก็บในขณะนี้
ขณะที่กระทรวงการคลังได้แจ้งยกเลิกการแถลงข่าวของ รมว.คลัง ในช่วงบ่ายวันนี้โดยไม่ได้แจ้งเหตุผล
 